**Прилог 45.**

**Поступак осигуравања континуитета пословања**

**ГЛАВА I - ОПШТЕ ОДРЕДБЕ**

1. Овим прилогом прописују се посебне одредбе за коришћење поступка осигуравања континуитета пословања провоза у складу са чланом 262. став (1) тачка б) ове одлуке за кориснике поступка провоза, укључујући овлашћене пошиљаоце, у случају привременог квара:

* електронског система провоза,
* компјутерског система који корисник поступка провоза користи за електронско подношење провозне декларације помоћу система електронске размјене података, или
* електронске везе између компјутерског система који корисник поступка провоза користи за електронско подношење провозне декларације помоћу система електронске размјене података и електронског система провоза.

Овим прилогом прописују се и одредбе које се примјењују када робу превозе путници који немају директан приступ електронском систему провоза, у складу са условима из члана 263. одлуке.

1. Провозна декларација за кориштење поступка осигуравања континуитета пословања провоза и провозна декларација за путнике
   1. Провозна декларација која се користи у поступку осигуравања континуитета пословања и провозна декларација за путнике мора бити препознатљива свим учесницима у поступку провоза како би се избјегли проблеми у провозној царинској канцеларији, одредишној царинској канцеларији те по приспјећу код овлашћеног примаоца.

Као провозна декларација за кориштење поступка осигуравања континуитета пословања провоза и провозна декларација за путнике користи се провозни пратећи документ сачињен на обрасцу из Прилога 40 ове одлуке уз који се прилаже попис наименовања провоза сачињен на обрасцу из Прилога 41. ове одлуке или попис пошиљке сачињен на обрасцу из Прилога 46. ове одлуке.

* 1. У сврху примјене тачке 2.1. овог прилога, провозна декларација попуњава се у складу са Прилогом 39. као и Прилогом 23. ове одлуке, осим ако је у Прилогу 39. наведено другачије.

**ГЛАВА II - ПРАВИЛА О СПРОВОЂЕЊУ РЕЗЕРВНОГ ПОСТУПКА**

**3.** Недоступност електронског система провоза

3.1. Правила се примјењују како слиједи:

* + провозна декларација попуњава се и подноси полазној царинској канцеларији у два примјерка провозног пратећег документа, уз који се прилаже попис наименовања провоза у складу с Прилогом 40. и 41. ове одлуке или попис пошиљке, у складу са Прилогом 46 и 47. ове одлуке, и остали потребни документи.
  + провозна декларација попуњава се руком штампаним словима мастилом или се штампа из информационог система корисника поступка провоза/заступника.
  + у десном горњем углу обрасца провозног пратећег документа (поље МRN) уписује се број из контролника у који се евидентирају провозне декларације у поступку осигуравања континуитета пословања провоза, а који је различит од броја који се користи у електронском систему провоза,
  + коришћење поступка осигуравања континуитета пословања провоза означава се на примјерцима провозне декларације печатом који је у складу са обрасцем из Прилога 48. ове одлуке на мјесту предвиђеном за овај поступак (поље BCP:) у провозном пратећем документу.
  + у стандардном поступку, када робу превозе путници, провозна декларација се овјерава печатом полазне царинске канцеларије, у пољу ''полазна царинска канцеларија''.
  + у случају поједностављеног поступка провоза из члана 288. тачка ц) ове одлуке, провозну декларацију печатом унапријед овјерава полазна царинска канцеларија или овлашћени пошиљалац. У поједностављеном поступку из члана 288. тачка ц) ове одлуке, овлашћени пошиљалац мора испуњавати све обавезе и услове у погледу података који се уносе у декларацију и у погледу коришћења посебног печата из тачке 22. до 25. овог прилога.

3.2. Ако је донијета одлука о примјени поступка осугуравања континуитета пословања провоза, сви подаци о провозу са LRN-ом или МRN-ом додијељеним поступку провоза бришу се из електронског система провоза на основу података које је доставило лице које је те податке о провозу унијело у електронски систем провоза.

3.3. Царински орган надзире коришћење поступка осугуравања континуитета пословања како би спријечио његову злоупотребу.

**4.** Недоступност компјутерског система који корисник поступка користи за подношење података провозне декларације помоћу система електронске размјене података или електронске везе између тог компјутерског система и електронског система провоза:

* примјењују се одредбе тачке 3. овог прилога,
* корисник поступка провоза обавјештава царински орган када његов компјутерски систем и/или електронска веза између тог компјутерског система и електронског система провоза поново постану доступни.

**5.** Недоступност компјутерског система овлашћеног пошиљаоца и/или електронске везе између тог компјутерског система и електронског система провоза

Ако је компјутерски систем овлашћеног пошиљаоца и/или електронска веза између тог компјутерског система и електронског система провоза недоступна, примјењује се сљедећи поступак:

* примјењују се одредбе тачке 4. овог прилога,
* ако овлашћени пошиљалац у једној години подноси више од 2% броја својих декларација коришћењем поступка осугуравања континуитета пословања провоза, одобрење се преиспитује како би се оцијенило да ли су и даље испуњени услови садржани у одобрењу.

**6.** Унос података од стране царинске канцеларије

У случају из тач. 4. и 5. овог прилога, надлежни царински орган може кориснику поступка провоза одобрити подношење провозне декларације у једном примјерку (коришћењем провозног пратећег документа) полазној царинској канцеларији ради уноса и обраде у електронском систему провоза.

**ГЛАВА III - СПРОВОЂЕЊЕ ПОСТУПКА**

**7.** Полагање појединачног осигурања од стране јемца

Ако с обзиром на поступак провоза гарантна царинска канцеларија није уједно и полазна царинска канцеларија, гарантна царинска канцеларија задржава копију инструмента осигурања. Корисник поступка провоза подноси оригинални инструмент осигурања полазној царинској канцеларији, који га задржава.

**8.** Потписивање провозне декларације и преузимање обавезе од стране корисника поступка провоза

Провозна декларација мора бити потписана од стране корисника поступка провоза или његовог заступника у пољу ''корисник поступка провоза'' или у пољу ''заступник''.

Потписивањем провозне декларације корисник поступка провоза сматра се одговорним за:

* тачност и потпуност података наведених у провозној декларацији,
* вјеродостојност, тачност и потпуност свих докумената који се прилажу уз провозну декларацију,
* испуњавање свих обавеза које се односе на стављање робе у поступак провоза.

Овлашћеном пошиљаоцу може бити допуштено да не потписује провозну декларацију ако иста садржи претходно одобрен посебан печат из Прилога 50 ове одлуке.

**9.** Мјере за идентификацију робе

У случају у којем се примјењује члан 274. став (1) ове одлуке, полазна царинска канцеларија у пољу "Контрола полазне царинске канцеларије" провозне декларације поднаслов "Стављене пломбе" уписује сљедећу шифру (напомену): "Ослобођено - 99201".

**10.** Уписи у провозну декларацију и пуштање робе

Полазна царинска канцеларија уписује резултате контроле на сваком примјерку провозне декларације.

Ако су резултати контроле у складу са декларацијом, полазна царинска канцеларија пушта робу у поступак провоза и уписује датум пуштања робе у провоз на примјерцима провозне декларације.

**11.** Роба стављена у поступак провоза превози се на основу једног примјерка провозног пратећег документа који кориснику поступка провоза предаје полазна царинска канцеларија. Полазна царинска канцеларија задржава један примјерак провозног пратећег документа са пописом наименовања провоза или пописом пошиљке.

**12.** Провозна царинска канцеларија

12.1. Превозник свакој провозној царинској канцеларији предочава обавијест о провозу сачињену на обрасцу из Прилога 49. ове одлуке, коју провозна царинска канцеларија задржава. Умјесто обавијести о провозу могуће је предочити копију провозног пратећег документа коју задржава провозна царинска канцеларија.

12.2. Ако се роба превози преко провозне царинске канцеларије која није наведена у провозној декларацији, стварна провозна царинска канцеларија о томе обавјештава полазну царинску канцеларију.

**13.** Подношење у одредишној царинској канцеларији

13.1. Одредишна царинска канцеларија евидентира примјерке провозне декларације у евиденцији поступка осигуравања континуитета пословања провоза на одредишту, и на њима уписује датум предочења (доласка) робе и појединости о извршеним контролама.

13.2. Поступак провоза може се завршити у царинској канцеларији која није царинска канцеларија наведена у провозној декларацији. Та царинска канцеларија тада постаје стварна одредишна царинска канцеларија и у поље "Контрола одредишне царинске канцеларије" провозне декларације, поред уобичајених напомена у вези робе које треба навести, уписује и сљедећу напомену:

* "Разлике: царинска канцеларија којој је роба предочена …… (назив, шифра и држава) - 99203".

**14.** Потврда пријема

Пријем се потврђује на за то предвиђеном мјесту провозног пратећег документа или на обрасцу потврде пријема из Прилога 44. ове одлуке.

**15.** Враћање примјерка провозног пратећег документа

Одредишна царинска канцеларија без одлагања враћа примјерак провозног пратећег документа полазној царинској канцеларији, а најкасније у року од осам дана од дана завршетка поступка провоза.

**16.** Обавјештење корисника поступка провоза и алтернативни доказ о завршетку провоза

Ако се провозни пратећи документ не врати полазној царинској канцеларији у року од 30 дана од истека рока за предочење робе одредишној царинској канцеларији, полазна царинска канцеларија обавјештава о томе корисника поступка провоза и тражи доказ о прописном завршетку поступка.

**17.** Поступак провјере

17.1. Ако полазна царинска канцеларија у року од 60 дана од истека рока за предочење робе одредишној царинској канцеларији не прими доказ о прописном завршетку поступка, она одмах покреће поступак провјере ради прибављања података потребних за закључење тог поступка. Ако се током поступка провјере утврди да се поступак провоза не може закључити, полазна царинска канцеларија утврђује да ли је настао царински дуг.

Ако је настао царински дуг, полазна царинска канцеларија предузима сљедеће мјере:

* утврђује ко је дужник,
* утврђује царински орган који је надлежан за наплату.

17.2. Ако прије истека тих рокова полазна царинска канцеларија прими информацију да поступак провоза није прописно завршен или ако постоји сумња да није завршен, она без одлагања покреће поступак провјере завршетка поступка.

17.3. Поступак провјере покреће се и када се накнадно открије да је доказ о завршетку поступка провоза био фалсификован те када је поступак провјере нужан ради испуњења циљева из тачке 17.1. овог прилога.

**18.** Осигурање - референтни износ

18.1. У сврху примјене члана 303. ове одлуке, корисник поступка провоза осигурава да предметни износ не пређе референтни износ, узимајући у обзир и све поступке провоза који још увијек нису завршени.

18.2. Корисник поступка провоза обавјештава гарантну царинску канцеларију ако одобрени референтни износ не покрива износ који је довољан за покривање његових поступака провоза.

**19.** Потврда о свеобухватном осигурању, потврда о ослобађању од полагања осигурања и купони појединачног осигурања

19.1. Полазној царинској канцеларији подносе се сљедећа документа:

* потврда о свеобухватном осигурању, која одговара обрасцу из Прилога 34. ове одлуке,
* потврда о ослобађању од полагања осигурања на обрасцу из Прилога 35. ове одлуке,
* купон појединачног осигурања, на обрасцу из Прилога 31. ове одлуке.

19.2. Подаци о потврдама уписују се у провозну декларацију.

19.3. Период важења потврде о свеобухватном осигурању или потврде о ослобађању од полагања осигурања не смије бити дужи до пет година. Међутим, гарантна царинска канцеларија може продужити тај период за још један додатни период који не може бити дужи од пет година.

19.4. Од датума ступања на снагу укидања или опозива одобрења за коришћење свеобухватног осигурања или ослобађања од полагања осигурања, те од датума ступања на снагу укидања или опозива обавезе преузете у случају свеобухватног осигурања, ниједна од издатих потврда не може се користити за стављање робе у поступак провоза, те их корисник поступка без одгађања враћа гарантној царинској канцеларији.

19.5. Гарантна царинска канцеларија обавјештава и размјењује информације са царинским органима на основу којих се могу идентификовати преостале потврде које и даље остају важеће, али нису још враћене или које су пријављење као украдене, изгубљене или фалсификоване.

**20.** Коришћење посебног пописа пошиљке

20.1. Царинска канцеларија може прихватити провозну декларацију допуњену пописом пошиљке који није у складу са свим захтјевима из Прилога 47. ове одлуке.

Такав попис може се користити само:

* ако га је саставио привредни субјект који за вођење своје евиденције користи систем електронске обраде података,
* ако је сачињен и попуњен тако да их надлежна царинска канцеларија може користити без тешкоћа,
* ако за свако наименовање садрже податке који се захтијевају према Прилогу 47. ове одлуке.

20.2. Као посебни попис пошиљке из тачке 20.1. овог прилога може бити и описни попис сачињен у сврху обављања отпремних/извозних царинских формалности, чак и ако такав попис сачини привредни субјект који своје евиденције не води коришћењем система електронске обраде података.

20.3. Корисник поступка провоза који своје евиденције води коришћењем система електронске обраде података и већ се користи посебним пописом пошиљке може га користити и за поступке провоза који обухватају само једну врсту робе ако је то неопходно због компјутерског система корисника поступка провоза.

**21.** Коришћење посебних пломби

Корисник поступка провоза у пољу ''Контрола полазне царинске канцеларије" провозне декларације под наслов "Стављене пломбе" уписује број стављених пломби и њихове јединствене (индивидуалне) идентификационе ознаке.

**22.** Овлашћени пошиљалац - Претходна провјера вјеродостојности и формалности код поласка

22.1. У сврху примјене тач. 3. и 5. овог прилога, у одобрењу се одређује да поље "Полазна царинска канцеларија" провозне декларације:

* унапријед се овјерава печатом полазне царинске канцеларије, те га потписује службеник те царинске канцеларије, или
* овјерава овлашћени пошиљалац посебним печатом који је одобрио надлежни царински орган и који је у складу са обрасцем из Прилога 50. ове одлуке. На обрасцима провозне декларације посебни печат може се отиснути и унапријед ако штампање врши за то овлашћена штампарија.

Овлашћени пошиљалац мора попунити поље уписивањем датума отпреме робе и у провозну декларацију уписати број у складу са правилима наведеним у одобрењу.

22.2. Царински орган може прописати коришћење образаца који имају посебну ознаку као средство идентификације (распознавања).

**23.** Овлашћени пошиљалац - Мјере безбједности у погледу печата

Овлашћени пошиљалац предузима све потребне мјере за обезбјеђење сигурног чувања посебног печата и/или образаца са (унапријед) отиснутим печатом полазне царинске канцеларије или са отиском посебног печата.

Он обавјештава надлежну царинску канцеларију о безбједносним мјерама које предузима у складу са првим подставом ове тачке.

23.1. У случају да било које лице злоупотријеби обрасце са унапријед отиснутим (овјереним) печатом полазне царинске канцеларије или посебним печатом, овлашћени пошиљалац одговоран је, не доводећи у питање примјену казнених прописа, за плаћање царине и свих других дажбина и накнада за робу која се превози на основу таквих образаца, осим ако надлежном царинском органу који му је издао одобрење докаже да је предузео мјере које су од њега захтијеване на основу тачке 23. овог прилога.

**24.** Овлашћени пошиљалац - Подаци који се уписују у провозну декларацију

24.1. Овлашћени пошиљалац, најкасније до тренутка отпреме робе, попуњава провозну декларацију и, према потреби, уписује план пута прописан у складу са чланом 268. став (2) ове одлуке те у поље "Контрола полазне царинске канцеларије" рок предаје прописан у складу са чланом 269. ове одлуке у којем се роба мора предочити одредишној царинској канцеларији, мјере за идентификацију робе које се примјењују и шифру (напомену):

* "Овлашћени пошиљалац - 99206".

24.2. Ако полазна царинска канцеларија прије поласка врши контролу пошиљке, резултате те контроле уноси у поље "Контрола полазне царинске канцеларије".

24.3. Након отпреме, примјерак провозног пратећег документа овлашћени пошиљалац без одлагања доставља полазној царинској канцеларији у складу са правилима наведеним у одобрењу. Остали примјерци прате робу у складу са тачком 11. овог прилога.

**25.** Овлашћени пошиљалац - Ослобађање од потписа

25.1. Царински орган може овлашћеног пошиљаоца ослободити од обавезе потписивања провозне декларације која је овјерена посебним печатом из Прилога 50. ове одлуке и која је сачињена помоћу система за електронску размјену података. Ово ослобађање може се одобрити под условом да се овлашћени пошиљалац претходно код надлежног царинског органа писмено обавеже и потврди да је он корисник поступка провоза за све поступке провоза обављене на основу провозних докумената који носе отисак посебног печата.

25.2. Провозна декларација сачињена у складу са тачком 25.1. овог прилога у пољу предвиђеном за потпис корисника поступка провоза садржи сљедећу шифру (напомену):

- "Ослобођено потписа - 99207".

**26.** Овлашћени прималац - Обавезе

26.1. Када роба стигне у мјесто одређено у одобрењу, овлашћени прималац без одлагања обавјештава одредишну царинску канцеларију. Он наводи датум доласка, стање свих стављених пломби и све неправилности на примјерку провозног пратећег документа који су пратили робу те их доставља одредишној царинској канцеларији у складу са правилима наведеним у одобрењу.

26.2. Одредишна царинска канцеларија на примјерак провозног пратећег документа уписује податке предвиђене тачком 13. овог прилога.